บิ๊กล็อตSAM ผู้บริหารมึน หาคนซื้อ5%
บิ๊กล็อต SAM โผล่ ผู้บริหารมึนขอตรวจสอบ ไอ้โม่งทำบิ๊กล็อต
27 มิ.ย. 2555

บิ๊กล็อต SAM โผล่ ผู้บริหารมึนขอตรวจสอบ ไอ้โม่งทำบิ๊กล็อต
การซื้อขายหุ้นบริษัท สามชัย สตีล อินดัสทรี (SAM) วันที่ 26 มิ.ย.ที่ผ่านมา มีรายการซื้อขายรายใหญ่ (บิ๊กล็อต) 1 รายการ จำนวน 44 ล้านหุ้น มูลค่าซื้อขายรวม 34.76 ล้านบาท เฉลี่ยราคาซื้อขายหุ้นละ 0.79 บาท
ขณะที่ราคาบนกระดานปรับตัวขึ้นปิด 0.93 บาท เพิ่มขึ้น 0.07 บาท หรือ 8.14% มูลค่าซื้อขาย 33.36 ล้านบาท
รายการบิ๊กล็อต 44 ล้านหุ้น คิดเป็น 5.17% ของทุนชำระแล้ว 850 ล้านหุ้น มูลค่าที่ตราไว้หุ้นละ 1 บาท
นายบรรพต ประเสริฐสุขสกุล กรรมการผู้จัดการ บริษัท สามชัย สตีล อินดัสทรี กล่าวว่า ไม่ทราบว่าใครทำรายการซื้อขายบิ๊กล็อต ซึ่งจะต้องตรวจสอบก่อน โดยบริษัทยังดำเนินธุรกิจปกติ ไม่มีข่าวดีกระตุ้นราคาหุ้น และราคาหุ้นบนกระดานที่ปรับตัวขึ้นเป็นผลจิตวิทยารายการบิ๊กล็อต ขณะที่ผลประกอบการไตรมาส 2 ไม่สามารถเปิดเผยได้ขณะนี้ ต้องรอแจ้งตลาดหลักทรัพย์
สำหรับโครงสร้างผู้ถือหุ้นใหญ่ SAM 5 อันดับแรกประกอบด้วย น.ส.จินตนา ลีลาชัยเจริญภัณฑ์ ถือหุ้นใหญ่อันดับ 1 จำนวน 175 ล้านหุ้น คิดเป็น 20.59% อันดับ 2 นายดิสพงษ์ ทรัพย์บุญเกิด ถือหุ้น 164.20 ล้านหุ้น หรือ 19.32%
อันดับ 3 นายธวัชชัย ชินธรรมมิตร์ ถือหุ้น 114.40 ล้านหุ้น คิดเป็น 13.46% อันดับ 4 นายวรุณชัย ลีกาญจนากร ถือหุ้น 106 ล้านหุ้น คิดเป็น 12.47% และอันดับ 5 นางนวลจันทร์ ชินธรรมมิตร์ ถือหุ้น 42.79 ล้านหุ้น คิดเป็น 5%